ET Euroopa Liidu Teataja C 71/12

Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin, Serge Antoine José Perez 10. jaanuaril 2013 esitatud apellatsioonkaebus Üldkohtu (viies koda) 7. novembri 2012. aasta otsuse peale kohtuasjas T-574/08: Syndicat des thoniers méditerranéens jt versus komisjon

(Kohtuasi C-13/13 P)

2013/C 71/19

Kohtumenetluse keel: prantsuse

Pooled

Apellandid: Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin, Serge Antoine José Perez (esindaja: advokaat C. Bonnefoi)

Teised menetlusosalised: Euroopa Komisjon, Gérard Buono, Jean–Luc Buono, Roger Del Ponte, Serge Antoine Di Rocco, Jean Gérald Lubrano, Jean Lubrano, Jean Lucien Lubrano, Fabrice Marin, Robert Marin

Apellantide nõuded

— nõustuda apellantide poolt apellatsioonkaebuses esitatud nõuete ja väidetega;

— tühistada Üldkohtu (viies koda) 17. novembri 2012. aasta otsus kohtuasjas T-574/08 osas, millega jäeti rahuldamata apellantide esitatud hagi;

— tühistada Üldkohtu (viies koda) otsus kohtuasjas T-574/08 kohtukuludega seotud osas;

— tunnistada Syndicat des Thoniers de la Méditerranée (STM) hagi vastuvõetavaks ja see rahuldada, sealhulgas kahju hüvitamise nõue;

— rahuldada Euroopa Kohtule apellatsioonkaebuse esitanute Üldkohtule esitatud nõuded;

— rahuldada apellantide poolt Üldkohtule esitatud nõuded osas, mis puudutab kahju hüvitamise nõude põhimõtet;

— rahuldada apellantide poolt Üldkohtule esitatud nõuded osas, mis puudutab algses hagis esitatud kahjuhüvitise summat, mida hiljem korrigeeriti tegevuskahjumi arvutamise aluste tasakaalustumise ja tõendite põhjal;

— eelmise nõude rahuldamata jätmise korral määrata Euroopa Komisjoni ekspert, kes arvutab tasumisele kuuluva hüvitise suuruse Euroopa Kohtu poolt määratud arvutusmeetodi alusel;

— mõista komisjonilt välja kõik STM ja teiste apellantide kulud, mis on seotud advokaaditeenuste, menetluse, kullerteenuste ja transpordiga.

Väited ja peamised argumendid

Apellandid esitavad oma kaebuse põhjendusena neli väidet.

Esiteks leiab Syndicat des Thoniers de la Méditerranée, et Üldkohus moonutas toimikus olnud tõendeid, et eirata tema põhjendatud huvi ja teha seega otsus, mille kohaselt tema hagi on vastuvõetamatu.

Teiseks leiavad apellandid, et Üldkohus rikkus õigusnormi, tõlgendades 17. märtsi 2011. aasta otsust kohtuasjas C-221/09: AJD Tuna nii, et sellest tulenevalt võib määrust (EÜ) nr 530/2008 (1) pidada õigusvastaseks õigusaktiks. Apellantide arvates on see määrus õiguspärane, kuid osaliselt kehtetu.

Kolmandaks heidavad apellandid Üldkohtule ette, et ta ei tunnustanud õiguspärasest aktist tulenevat komisjoni vastutust selle tõttu, et nõutav kahjuhüvitis ei ületa kalastamisega seotud majanduslike riskide ülemäära.

Viimaseks heidavad apellandid Üldkohtule ette, et ta tegi otsuse, rikkudes õigusnorme, mille järgmist ta on kohustatud kontrollima, kuna ta ei teinud otsust nende väidete ja nõuete osas, mille menetlusosalised talle esitasid. Eeskätt heidavad apellandid Üldkohtule ette, et ta ei teinud otsust nende väidete ja nõuete osas, mis puudutavad Hispaania seinerite ja apellantide seinerite ebavõrdset kohtlemist määruse (EÜ) nr 530/2008 alusel.

(1) Komisjoni 12. juuni 2008. aasta määrus (EÜ) nr 530/2008,, millega kehtestatakse erakorralised meetmed Atlandi ookeanis ida pool 45 läänepikkust ja Vahemeres harilikku tuuni püüdvate seinerite suhtes (ELT L 155, lk 9).